
Vejledning i den flerfaglige eksamen i kultur- og samfundsfaggruppen (KS) -til eleverne-2025

Den flerfaglige eksamen i kultur- og samfundsfaggruppen (KS) er organiseret som en eksamen på baggrund af en synopsis (kaldes i læreplanen ”et kortere skriftligt produkt”). 

Denne synopsis afleverer du i Lectio senest onsdag den 3. december kl. 15.

Du eksamineres af dine ks-lærere og en intern censor, dvs. en lærer med fagene historie, religion og/eller samfundsfag fra Herlev Gymnasium og HF, som du ikke er blevet undervist af. Den interne censor og dine ks-lærere har læst din synopsis inden den mundtlige eksamen. Det er derfor et krav, at du afleverer din synopsis rettidigt for at kunne gå til flerfaglig eksamen i ks.

Forberedelse til eksamen i slutningen af 3. semester
2-4 uger før sidste skoledag i 3. semester starter forberedelsen. I forberedelsestiden skal du i din eksamensgruppe på max 3 personer finde relevant og nyt materiale og individuelt eller i fællesskab udarbejde en synopsis på 2-4 sider på grundlag af eksamensopgaven (= ukendt bilagsmateriale på 6-8 sider), viden og begreber fra alle 3 ks-fag og det nye selvfundne materiale (= ikke gennemgået i modulerne). 
Du har 3 projektdage til forberedelsen, hvor du har undervisningsfri. Vær opmærksom på, at du skal gå i skole imellem projektdagene. 

Eksamen
Ca. 30 minutters individuel eksamination.
Eksaminationstiden består af 6-8 minutters oplæg fra dig og ca. 18 minutters faglig dialog mellem dig, dine ks-lærere og den interne censor. Bemærk, at du ikke bliver eksamineret sammen med din eksamensgruppe. 

Eksamensforberedelsen (projektdagene) i slutningen af 3. semester forløber efter denne plan: 

Onsdag d. 26. november: Eksamensopgave trækkes (på kontoret)

Torsdag d. 27. november: Vejledningsdag og skrivedag. Der er mødepligt til vejledning.

Mandag d. 1. december Vejledningsdag og skrivedag. Der er mødepligt til vejledning.

Onsdag d. 3. december: Skrivedag. Synopsen afleveres senest kl. 15 i Lectio. 
Husk at vedhæfte dine bilag som hel tekst.

I løbet af uge 50: Flerfaglig ks-eksamen


Eksamensopgavens omfang 
(=det bilagsmateriale du trækker sammen med din eksamensgruppe): 6-8 normalsider (en normalside svarer til 2400 tegn - inklusive mellemrum). Det kan være tekster, tabeller, figurer, billeder, lyd og film. 

Krav til det nye materiale, som du selv skal finde i forberedelsen
Vejledningen i ks fastsætter at: Det er op til eleven at indsamle egen empiri eller selv finde supplerende fagligt materiale, som på relevant måde bidrager til besvarelse af den flerfaglige problemformulering. Der kan f.eks. være tale om eget interview, egen spørgeskemaundersøgelse, kilder, artikler, statistisk materiale eller billedmateriale. Du skal sørge for at dit selvfundne materiale er synspunktmateriale, dvs. et uddrag fra Faktalink eller en faktatekst fra danmarkshistorie.dk kan ikke bruges.

Synopsis
Synopsen har en længde 2-4 sider (skriftstørrelse 12, linjeafstand 1½) og skrives i hele sammenhængende sætninger. Litteraturliste og dit selvfundne materiale tæller ikke med i de 2-4 sider. Til den mundtlige fremlæggelse skal synopsens pointer uddybes og dokumenteres via nedslag i bilagsmaterialet (fx citater og tal). Du må ikke læse op af synopsen.

Synopsen opbygges således:
· Titel, dvs. emnet for den trukne eksamensopgave (overskrift på ét af de to flerfaglige ks-forløb, som du er blevet undervist i)

· En flerfaglig problemformulering, der skal være formuleret så bredt, at den kræver inddragelse af alle tre fag fra ks-faggruppen. Flerfaglig betyder, at du skal inddrage begreber, metoder og viden fra alle 3 fag. 

· Tre problemstillinger, som er nødvendige at stille for at få svar på problemformuleringen. Her skal du bruge de forskellige taksonomiske niveauer, dvs. redegørende niveau, analyserende niveau og diskuterende/vurderende niveau. Brug forskellige hv-ord som fx hvad, hvorfor, hvordan, i hvilken grad, når problemstillingerne formuleres.
 
· En behandling af problemstillingerne ud fra den trukne eksamensopgave, viden og begreber fra alle 3 fag (pensum fra undervisningen) samt det nye materiale, du selv har fundet. Anvend og referer til materialet, og skriv videnskabeligt (brug forfatterens fulde navn, tekstens titel, de forskellige personer i en artikel osv.) og skriv, hvor du har dine oplysninger fra (fodnoter).

· En konklusion. Besvar din problemformulering ved at samle op på dine svar på problemstillingerne.

· En litteraturliste, dvs. oversigt over anvendt materiale i synopsen.

· Bilag – dit nye selvfundne materiale skal vedlægges din synopsis (som hel tekst)! Det er ikke nok blot at notere et link. Det vedlagte bilag er et krav for at kunne gå til eksamen i ks.

Din forberedelse til den mundtlige eksamen:
· Lav et talepapir til din synopsis[footnoteRef:1], hvor du udvælger det fra synopsen, som du vil uddybe. Talepapiret er et godt redskab til at strukturere din fremlæggelse på 6-8 minutter. [1:  Se udleveret skabelon til talepapir.] 


· Både den trukne eksamensopgave og det materiale, du har fundet i projektperioden, skal præsenteres under eksaminationen med fokus på ”analyse og kritisk anvendelse af materialet” (vær tekstnær!). Så du skal kunne indholdet af dine tekster, lave metodiske overvejelser og have fundet citater. 

· Øv dig på din fremlæggelse, så du er sikker på, at du kan holde den på maks. 8 minutter.

· Hav godt kendskab til pensum i dit emne – du vil få spørgsmål til det! – og inddrag gerne læste tekster og viden fra undervisningen. Du må gerne medbringe tekster fra undervisningen, f.eks. en model fra samfundsfag.



Uddrag fra læreplanen om den flerfaglige eksamen i ks

4.2.1. Intern flerfaglig prøve 
Undervisningstiden i faggruppen afsluttes to til fire uger før elevernes sidste undervisningsdag i tredje semester. Efter afslutning af undervisningstiden i faggruppen og før elevernes sidste undervisningsdag i tredje semester, afholdes en intern flerfaglig individuel mundtlig prøve på baggrund af et kortere skriftligt produkt. Prøven skal have det flerfaglige perspektiv som udgangspunkt og skal samtidig inddrage hvert af de tre fags bidrag til belysning af den flerfaglige problemstilling. 
Eleverne trækker en opgave med ukendte bilag, hvorefter de skal udarbejde et kortere skriftligt produkt til brug ved en mundtlig fremlæggelse. 
Elever, der ønsker at arbejde sammen, trækker i fællesskab en opgave i grupper på maksimalt tre elever. 
Det skriftlige produkt udarbejdes i mindst 15 timer fordelt over mindst en uge, efter at undervisningstiden i faggruppen er afsluttet. 
Eleverne modtager vejledning i løbet af den periode, hvor det skriftlige produkt udarbejdes. Det skriftlige produkt skal afleveres minimum tre dage før prøvens afvikling. 
Opgaverne, der indgår som grundlag for prøven, skal relatere til mindst to flerfaglige forløb fra undervisningen, jf. pkt. 3.1., og den enkelte opgave må højst trækkes tre gange på samme hold. Opgaverne indeholder en overskrift, der angiver undervisningsforløbets titel, og et ukendt, varieret bilagsmateriale på seks til otte normalsider a 2400 enheder (antal anslag inklusive mellemrum). Det varierede bilagsmateriale skal indeholde tekst, statistisk materiale og billedmateriale. Ved anvendelse af elektronisk mediemateriale som en del af bilagsmaterialet svarer fire til syv minutters afspilning til én normalside. 
Det skriftlige produkt skal have et omfang på to til fire sider og skal indeholde: 
- titel 
- en flerfaglig problemformulering
- oversigt over de problemstillinger, der er arbejdet med
- en behandling af problemstillingerne ud fra: 
a) den trukne opgaves bilag 
b) begreber og viden fra alle tre fag 
c) egen indsamlet empiri eller selvfundet supplerende fagligt materiale
 - en samlet konklusion på arbejdet med problemformuleringen. 

Eksaminationstiden er ca. 30 minutter pr. elev. Eksaminationen indledes med elevens præsentation på ca. seks til otte minutter og former sig derefter som en faglig samtale mellem den enkelte elev og holdets faglærere, samt en fagperson fra skolen, der ikke har undervist de pågældende elever.



Læreplanen om bedømmelseskriterierne ved den flerfaglige eksamen i ks

Bedømmelsen ved den interne flerfaglige prøve er en vurdering af, i hvilken grad elevens præstation opfylder de faglige mål, som angivet i punkt 2.1. Der gives én karakter ud fra en helhedsvurdering af elevens mundtlige præstation.



2.1. Faglige mål 

Indhold 
Eleverne skal kunne:
- anvende og kombinere viden, kundskaber og metoder fra fagene i faggruppen til at opnå indsigt i historiske, samfundsmæssige og kulturelle sammenhænge i Danmark og i andre lande
 - formulere, forklare, undersøge og diskutere flerfaglige og enkeltfaglige problemstillinger ved anvendelse af begreber og viden fra fagenes kernestof 
- forklare på hvilken måde fagene kan bidrage til at øge forståelsen af virkelighedsnære problemstillinger, herunder professionsrettede problemstillinger 
- redegøre for forskellige livsanskuelser, religioner og politiske grundholdninger samt analysere deres betydning i en historisk og aktuel sammenhæng
 -  reflektere over mennesket som historieskabt og historieskabende, herunder en forståelse af samspillet mellem aktør og struktur
 ̶ diskutere egne og andres kulturelle værdier i forhold til nutidige og fortidige værdier 
- anvende viden om centrale begivenheder og udviklingslinjer til at opnå forståelse af sammenhænge af kulturel og samfundsmæssig art i Danmark i samspil med omverdenen
- sætte religionerne og deres virkningshistorie i relation til udvalgte aspekter af dansk, europæisk og global kultur og tænkning 
- undersøge samfundsmæssige sammenhænge, mønstre og udviklingstendenser med brug af begreber samt kvalitative og kvantitative data. 

Metode 
Eleverne skal kunne: 
- kritisk indsamle, udvælge, analysere og anvende forskelligartede materialetyper, herunder tekster, statistisk materiale og billedmateriale 
- gennemføre en mindre empirisk undersøgelse 
- formidle faglige sammenhænge både mundtligt og skriftligt på fagenes taksonomiske niveauer med anvendelse af faglig terminologi
- argumentere for et synspunkt på et fagligt grundlag og kunne indgå i en faglig dialog
- kunne indgå i en demokratisk debat og diskutere konsekvenserne af forskellige synspunkter.



Du kan læse hele læreplanen for kultur- og samfundsfaggruppen (ks) på	
https://uvm.dk/gymnasiale-uddannelser/fag-og-laereplaner/laereplaner-2017/hf-laereplaner-2017

